b'\n_START_ARTICLE_\nIoan Russu-\xc8\x98irianu\n_START_SECTION_\nBiografia\n_START_PARAGRAPH_\nProvine dintr-o familie de meseria\xc8\x99i. Mama sa, Maria, a fost sora mai mare a lui Ioan Slavici._NEWLINE_A urmat \xc8\x99coala primar\xc4\x83 la \xc8\x98iria, dup\xc4\x83 care a urmat \xc8\x98coala Normal\xc4\x83 din Arad. A absolvit studiile pedagogice la Pedagogiul de Stat din Deva._NEWLINE_Dup\xc4\x83 absolvirea studiilor merge la Bucure\xc8\x99ti unde devine profesor de istorie la \xc8\x99coala pedagogic\xc4\x83 de fete, \xc3\xaentre anii 1884 \xc8\x99i 1891. \xc3\x8en acela\xc8\x99i timp a muncit \xc8\x99i ca redactor al ziarelor Lumina pentru to\xc8\x9bi, Rom\xc3\xa2nul lui Vintil\xc4\x83 C.A. Rosetti \xc8\x99i Voin\xc8\x9ba Na\xc8\x9bional\xc4\x83.  \xc3\x8en anul 1891 se \xc3\xaentoarce \xc3\xaen Transilvania \xc8\x99i lucreaz\xc4\x83 \xc3\xaen redac\xc8\x9bia ziarului Tribuna din Sibiu, unde devine, dup\xc4\x83 retragerea lui Gheorghe Bogdan-Duic\xc4\x83, director.  _NEWLINE_\xc3\x8en anul 1893 \xc3\xaentemeiaz\xc4\x83 la Sibiu, \xc3\xaempreun\xc4\x83 cu Eugen Brote \xc8\x99i Septimiu Albini, ziarul Foaia Poporului, iar \xc3\xaen anul 1897 \xc3\xaenfiin\xc8\x9beaz\xc4\x83 la Arad, \xc3\xaempreun\xc4\x83 cu Vasile Goldi\xc8\x99, Tribuna Poporului. _NEWLINE_\xc3\x8en anul 1894 este condamnat  la 6 luni de \xc3\xaenchisoare, pe care le isp\xc4\x83\xc8\x99e\xc8\x99te la Seghedin, datorit\xc4\x83 con\xc8\x9binutului articolelor sale publicate \xc3\xaen ziarul Tribuna. _NEWLINE_Nicolae L\xc4\x83z\xc4\x83rescu din \xc8\x98iria a organizat, \xc3\xaen sat, o colet\xc4\x83 b\xc4\x83neasc\xc4\x83 pentru a-i trimite \xc3\xaentemni\xc8\x9batului. Cei 8 florini \xc8\x99i 70 crei\xc8\x9bari au fost \xc3\xaentregi\xc8\x9bi de c\xc4\x83tre Ioan Russu-\xc8\x98irianu p\xc3\xa2n\xc4\x83 la 10 florini, pe care i-a trimis ziarului Tribuna din Sibiu, pentru \xc3\xaenceperea unui fond din care s\xc4\x83 se ridice o cruce pe morm\xc3\xa2ntul lui Avram Iancu. Din \xc3\xaenchisoare, la 6 aprilie 1894,  \xc3\xaei r\xc4\x83spunde \xc8\x99i preotului Zaharie Milian din Dezna, care coletase \xc8\x99i el bani, motiv\xc3\xa2nd de ce nu poate primii banii: iat\xc4\x83 de ce \xc8\x99i ofertul ce mi-ai trimis l-am ad\xc4\x83ugat fondului pentru ridicarea unui monument na\xc8\x9bional lui Avram Iancu. Pentru to\xc8\x9bi rom\xc3\xa2nii e o datorie s\xc4\x83 depun\xc4\x83 prinosul lor de recuno\xc8\x99tin\xc8\x9b\xc4\x83 pe morm\xc3\xa2ntul aceluia a c\xc4\x83rui memorie ne e sf\xc3\xa2nt\xc4\x83 tuturora. Astfel a luat na\xc8\x99tere ideea ridic\xc4\x83rii unui monument \xc3\xaen memoria eroului na\xc8\x9bional Avram Iancu, monument care s\xc4\x83 \xc3\xaentruchipeze cinstirea ce se aduce de urma\xc8\x99 faptelor str\xc4\x83bunilor, pe care Ioan Russu-\xc8\x98irianu \xc3\xael considera o icoan\xc4\x83 sf\xc3\xa2nt\xc4\x83-piatr\xc4\x83 de hotar care aminte\xc8\x99te jertfa de s\xc3\xa2nge pe altarul sf\xc3\xa2nt al patriei al acestui fiu al p\xc4\x83m\xc3\xa2ntului rom\xc3\xa2nesc._NEWLINE_Dup\xc4\x83 \xc3\xaencetarea apari\xc8\x9biei ziarului Tribuna din Sibiu, la 29 aprilie 1903, ziarul Tribuna Poporului din Arad, \xc3\xae\xc8\x99i schimb\xc4\x83 numele \xc3\xaen Tribuna \xc3\xaencep\xc3\xa2nd cu ianuarie 1904. Ioan Russu-\xc8\x98irianu a lucrat \xc3\xaen redac\xc8\x9bia ziarului Tribuna Poporului, iar mai apoi al Tribunei din Arad, fiind redactor, redactor responsabil \xc8\x99i editor, p\xc3\xa2n\xc4\x83 \xc3\xaen anul 1908._NEWLINE_\xc3\x8entre anii 1905 \xc8\x99i 1906 a fost deputat \xc3\xaen Dieta Ungariei din partea cercului electoral de la Chi\xc8\x99ineu._NEWLINE_A fost c\xc4\x83s\xc4\x83torit cu scriitoarea Constan\xc8\x9ba Hodo\xc8\x99, pe care a cunoscut-o \xc3\xaen perioada c\xc3\xa2nd a fost elev la \xc8\x99coala normal\xc4\x83 maghiar\xc4\x83, fiind chiria\xc8\x99ul acesteia \xc8\x99i a primului ei so\xc8\x9b, Nicolae Marcu. \xc3\x8en urma acestei c\xc4\x83s\xc4\x83torii au rezultat doi copii, Leti\xc8\x9bia \xc8\x99i Mircea, mort \xc3\xaen 1916 \xc3\xaen luptele de la Turtucaia. A doua so\xc8\x9bie a fost Lucre\xc8\x9bia, mama scriitorului Vintil\xc4\x83 Russu-\xc8\x98irianu._NEWLINE_\xc3\x8en anul 1908 se \xc3\xaentoarce la Bucure\xc8\x99ti, unde a decedat la 12 decembrie 1909.'